Anexa nr. 3 la HCL nr.\_\_\_\_/2022

**REGULAMENT**

**de organizare şi funcționare a activităților de deratizare, dezinsecție, dezinfecție în municipiul Sfântu Gheorghe**

**CAPITOLUL I. DISPOZIŢII GENERALE**

**Secțiunea 1.** **Domeniul de aplicare**:

**Art. 1.** (1)Prevederile prezentului regulament se aplică activității de deratizare, dezinsecție, dezinfecție din cadrul serviciului de salubrizare, pentru satisfacerea nevoilor populației de pe raza municipiului Sfântu Gheorghe.

(2) Prezentul regulament stabilește cadrul juridic unitar privind desfășurarea activității de deratizare, dezinsecție, dezinfecție din cadrul serviciului public de salubrizare în municipiul Sfântu Gheorghe, definind modalitățile şi condițiile ce trebuie îndeplinite pentru asigurarea activității de deratizare, dezinsecție, dezinfecție, indicatorii de performanta, condițiile tehnice, precum şi raporturile dintre operator şi utilizator.

(3) Prevederile prezentului regulament se aplică la executarea, recepționarea serviciilor prestate pe raza municipiul Sfântu Gheorghe, cu urmărirea tuturor cerințelor legale specifice în vigoare.

(4) Operatorul care desfășoară activitățile de deratizare, dezinsecție, dezinfecție, indiferent de forma de proprietate și de modul în care este organizată gestiunea serviciului de salubrizare, se va conforma prevederilor prezentului regulament.

**Art. 2.** Modul de organizare şi funcționare a activităților de deratizare, dezinsecție şi dezinfecție trebuie să se realizeze pe baza următoarelor principii:

* 1. Protecția sănătății populației;
  2. Responsabilitatea fată de cetățeni;
  3. Conservarea şi protecția mediului înconjurător;
  4. Asigurarea calității şi continuității serviciului;
  5. Tarifarea echitabilă, corelată cu calitatea şi cantitatea serviciului prestat;
  6. Securitatea serviciului;
  7. Dezvoltarea durabilă.

**Art. 3.** Termenii şi noțiunile utilizate în prezentul regulament se definesc după cum urmează:

**Autoritate competenta de reglementare** – Autoritatea Națională de Reglementare pentru Serviciile Comunitare de Utilități Publice, denumită în continuare A.N.R.S.C;

**Dezinfecție** – activitatea de distrugere a germenilor patogeni cu substanțe specifice, în scopul eliminării surselor de contaminare;

**Dezinsecție** – activitatea de combatere a insectelor în stadiul de larvă sau adult cu substanțe chimice specifice;

**Deratizare** – activitatea de combatere a rozătoarelor cu substanțe chimice specifice;

**Deșeuri de origine animală** – subproduse de origine animală, ce nu sunt destinate consumului uman, cadavre întregi sau porțiuni de cadavre provenite din animale, rezultate în urma activității de deratizare;

**Indicatori de performanță** – parametrii ai activităților de deratizare, dezinsecție, dezinfecție, realizați de operatorul de servicii, pentru care se stabilesc niveluri minime de calitate, urmăriți la nivelul operatorului titular al licenței;

**Rețetă** – ansamblu de specificații, sortimente, cantități, concentrațiile soluțiilor, care descriu materialele utilizate pentru serviciile de deratizare, dezinsecție, dezinfecție pentru anumite locații;

**Licență** – actul tehnic şi juridic emis de A.N.R.S.C prin care se recunoaște calitatea de operator al serviciului, precum şi capacitatea şi dreptul de a presta una sau mai multe activități din cadrul serviciului de salubritate;

**Utilizator** - persoană fizică sau juridică care beneficiază, direct sau indirect, individual sau colectiv, de activitățile de deratizare, dezinsecție, dezinfecție în condițiile legii;

**Serviciul public de deratizare, dezinsecție şi dezinfecție** – denumit în continuare Serviciul public DDD.

**Art. 4.** Activitatea de DDD este alcătuită dintr-un ansamblu tehnologic, metodic şi funcțional, care cuprinde construcții, utilaje şi echipamente specifice şi resursa umană, destinate prestării serviciului.

**Art. 5.** Activitatea de DDD trebuie să îndeplinească la nivelul utilizatorilor, indicatorii de performanță stabiliți şi aprobați de Consiliul Local al municipiului Sfântu Gheorghe.

**Art. 6.** Gestiunea serviciilor de DDD

**6.1.** Organizarea, reglementarea, gestionarea, coordonarea, monitorizarea şi controlul funcționării serviciilor de DDD din municipiul Sfântu Gheorghe, intră în atribuțiile Direcției de Gospodărie Comunală din cadrul Primăriei municipiului Sfântu Gheorghe, conform competențelor şi atribuțiilor stabilite de legislația în vigoare .

**6.2.** Operatorul serviciilor de deratizare, dezinsecție, dezinfecție este obligat să asigure continuitatea serviciilor în conformitate cu obligațiile contractuale, cu excepția cazurilor de forță majoră, care vor fi menționate în documentația de atribuire a contractului de delegare a gestiunii.

**Secțiunea a 2-a** – **Accesul la serviciile de deratizare, dezinsecție, dezinfecție**.

**Art. 7.** (1)Toți utilizatorii, persoane fizice sau juridice de pe teritoriul municipiului Sfântu Gheorghe, au garantat dreptul de a beneficia de aceste servicii.

(2) Utilizatorii au drept acces, fără discriminare, la informațiile publice privind activitățile de DDD, la indicatorii de performanță, la structura tarifară şi la clauzele contractuale.

(3) Operatorul activităților de deratizare, dezinsecție, dezinfecție este obligat ca prin modul de prestare a acestora să asigure protecția sănătății populației, utilizând numai utilaje, echipamente şi tehnologii corespunzătoare cerințelor autorității contractante, a autorităților din domeniul sănătății publice şi de protecție a mediului.

**Secțiunea a 3-a Documentația tehnică**

**Art. 8.** Prezentul regulament stabilește documentația tehnică pentru operatorul care asigură serviciile de deratizare, dezinsecție, dezinfecție în municipiul Sfântu Gheorghe.

**Art. 9.** Operatorul serviciilor de deratizare, dezinsecție, dezinfecție este obligat să dețină şi să prezinte organelor de control, inclusiv autorității contractante, următoarele documente:

* 1. Contractul de delegare a gestiunii, avizele şi autorizațiile prevăzute de lege;
  2. Documentația tehnică;
  3. Instrucțiunile eliberate de producător a utilajelor şi echipamentelor folosite privind manipularea, exploatarea, întreținerea şi repararea acestora, precum şi documentele de proprietate ale acestora;
  4. Fișe de securitate ale materialelor şi substanțelor folosite, avize şi autorizații ale acestora emise de autoritățile competente ;
  5. Norme generale şi specifice de protecția muncii specifice activității;
  6. Regulament de organizare şi funcționare, precum şi atribuțiile de serviciu pentru întreg personalul;
  7. Registrul de control, de reclamații şi sesizări;
  8. Documente referitoare la instruirea, examinarea şi autorizarea personalului.

**Art. 10.** (1)Operatorul al serviciului de deratizare, dezinsecție, dezinfecție în municipiul Sfântu Gheorghe, are obligația să-şi organizeze o arhivă tehnică pentru păstrarea documentelor de bază prevăzute la art. 9, organizată astfel încât să poată fi găsit orice document cu ușurință.

(2) La încheierea activității, operatorul va preda autorității contractante pe bază de proces-verbal, întreaga arhivă pe care şi-a constituit-o, fiind interzisă păstrarea de către acesta a vreunui document original sau copie.

**Secțiunea a 4-a Îndatoririle personalului operativ**

**Art. 11.** (1)Personalul de deservire operativă se compune din toți salariații care deservesc utilajele şi echipamentele specifice activității desfășurate.

(2) Subordonarea pe linie operativă şi tehnico-administrativă precum şi obligațiile, drepturile şi responsabilitățile personalului de deservire operativă se trec în fișa postului şi în procedura operațională.

**Art. 12.** (1)În timpul prestării serviciului personalul de deservire a operatorului trebuie să asigure funcționarea utilajelor şi echipamentelor în conformitate cu instrucțiunile/procedurile tehnice interne şi dispozițiile personalului ierarhic superior pe linie operativă sau tehnico-administrativă.

(2) Prestarea serviciului de salubrizare trebuie realizată astfel încât să se asigure:

1. Protejarea sănătății populației;
2. Protecția mediului înconjurător;
3. Menținerea curățeniei și crearea unei estetici corespunzătoare a localităților;
4. Conservarea resurselor umane prin reducerea cantității de deșeuri și recelarea acestora;
5. Continuarea serviciului.

**CAPITOLUL II. ASIGURAREA SERVICIILOR DE DEZINSECŢIE, DERATIZARE, DEZINFECŢIE ŞI CONDIŢIILE DE FUNCŢIONARE.**

**Art. 13.** (1) Autoritățile administrației publice locale, instituțiile publice, operatorii economici, cetățenii cu gospodării individuale și asociațiile de proprietari/locatari au obligația de a asigura executarea tratamentelor pentru combaterea artropodelor și rozătoarelor purtătoare de maladii transmisibile și/sau generatoare de disconfort din spațiile pe care le dețin cu orice titlu, la frecvențele prevăzute în prezentul regulament.

(2) În vederea realizării unor tratamente eficiente de dezinfecție, dezinsecție și deratizare, operatorul împreună cu autoritatea administrației publice locale, întocmesc, anual, un program unitar de acțiune de combatere a vectorilor, care va cuprinde:

a) tipul de vectori supuși tratamentului;

b) perioadele de execuție;

c) obiectivele la care se aplică tratamentele.

(3) Perioada de execuție a tratamentelor se decalează în cazul în care se înregistrează condiții meteo nefavorabile.

(4) Obiectivele din programul unitar de acțiune la care se aplică tratamentele sunt:

a) spațiile deschise din domeniul public și privat al municipiului Sfântu Gheorghe;

b) spațiile deschise ale persoanelor fizice şi juridice, în cazul tratamentelor de dezinsecție care se execută de pe aliniamentul stradal, adiacent acestor spații, cu utilaje adecvate;

c) spațiile comune închise ale clădirilor persoanelor fizice și persoanelor juridice (casa scării, subsol și alte asemenea);

d) căminele și canalele aferente rețelelor tehnico-edilitare.

(5) Toate persoanele fizice și juridice din raza administrativ teritorială a municipiului Sfântu Gheorghe au obligația să asigure, în perioada de execuție a tratamentelor, accesul la obiectivele din programul unitar de acțiune aflate în administrarea/proprietatea acestora.

(6) Plata operațiunilor de dezinfecție, dezinsecție și deratizare pentru tratamentele executate la obiectivele prevăzute în programul unitar de acțiune se face în baza proceselor verbale de recepție și a documentelor de lucru, confirmate de către:

a) reprezentanții desemnați din partea administrației publice locale pentru spațiile deschise și închise din domeniul public și privat a municipiului Sfântu Gheorghe;

b) reprezentanții desemnați din partea administrației publice locale pentru spațiile deschise din proprietatea privată a persoanelor fizice și juridice, în cazul în care tratamentele de dezinsecție pentru combaterea țânțarilor se execută de pe aliniamentul stradal al căilor publice cu utilaje de mare capacitate generatoare de ceață rece sau caldă montate pe autovehicule;

c) reprezentanții instituțiilor publice din subordinea autorităților administrației publice locale pentru spațiile comune închise ale clădirilor acestora; în cazul în care nu este posibilă prezența unui reprezentant al instituției publice;

d) persoanele fizice, reprezentanții persoanelor juridice sau reprezentanții asociațiilor de proprietari/locatari, pentru spațiile comune închise ale clădirilor acestora;

(7) Finanțarea și decontarea cheltuielilor cu tratamentele executate la obiectivele din programul unitar de acțiune se asigură de către autoritățile administrative locale în baza proceselor verbale de recepție și a documentelor de lucru prevăzute la alin. (6) lit. a), b), c) precum și în baza proceselor verbale de recepție şi a documentelor de lucru confirmate de reprezentanții instituțiilor publice din subordine pentru orice alte tratamente de dezinfecție, dezinsecție și deratizare executate, împotriva oricărui vector sau agent patogen în spațiile închise ale clădirilor instituțiilor respective.

(8) Autoritatea contractantă se obligă să plătească operatorului tariful stabilit pe baza ofertei financiare depuse, după emiterea facturii de către operator.

Factura va fi emisă, după efectuarea serviciilor și întocmit pe baza documentelor de lucru și a proceselor verbale de recepție, confirmate de către reprezentanții desemnați ai autorității contractante.

Autoritatea contractantă va plăti prețul prin ordin de plată în contul operatorului, în cel mult 30 de zile de la data preluării facturii.

(9) Contravaloarea tratamentelor corespunzătoare obiectivelor din programul unitar de acțiune confirmate de persoanele fizice sau persoanele juridice, prin documentele de lucru prevăzute la alin. (6) lit. d), se suportă de aceste persoane.

(10) Contravaloarea tratamentelor executate în alte spații închise ale clădirilor persoanelor fizice sau juridice, ale clădirilor instituțiilor publice, altele decât cele din subordinea autorității administrației publice locale, precum și orice alte tratamente suplimentare ori împotriva altor vectori şi agenți patogeni față de cele/cei prevăzuți în programul de acțiune se facturează de operator în baza documentelor de lucru confirmate de beneficiari şi se suportă de către aceștia.

**Art. 14.** (1) **Dezinsecția** reprezintă acțiunea de combatere a insectelor în stadiul de larvă şi/sau adult, vectoare de maladii transmisibile şi generatoare de disconfort, fiind ansamblul mijloacelor şi metodelor de prevenire şi combatere cu substanțe chimice specifice a artropodelor (insecte în stadiul de larva sau adult), care vehiculează şi transmit (direct sau indirect) boli infecto-contagioase şi parazitare pentru om şi animale sau generatoare de disconfort. Speciile de insecte cele mai des întâlnite în acest domeniu de activitate sunt: gândacul roșu de bucătărie, gândacul negru de bucătărie, musca, țânțarul, căpușa, ploșnița de casa, molia de haine, puricele, păianjenul, viespa, furnica neagră, molia covoarelor.

1. Din punct de vedere practic, dezinsecția se execută la exterior şi se realizează prin următoarele etape:

* Delarvicidare – operație care se efectuează cu procedee specifice şi are drept scop tratarea habitatelor larvare, respectiv malurile lacurilor, suprafețele luciului de apă stătătoare şi a zonelor mlăștinoase.
* Dezinsecția preventivă ( profilactică) care are scopul de împiedica înmulțirea şi răspândirea insectelor, prin crearea de condiții nefavorabile dezvoltării acestora . Ea trebuie să aibă caracter permanent – lunar;
* Dezinsecția curativă ( de combatere) în focar, care urmărește distrugerea şi îndepărtarea insectelor şi artropodelor din unitatea asupra căreia se acționează Ea se realizează la intervale repetate de 10-14 zile pentru distrugerea focarelor, fiind urmată apoi de dezinsecția profilactică.

(3) Dezinsecția previne şi combate transmiterea unor boli de către insecte, paraziți şi acarieni, care pe lângă factorul de disconfort pe care îl generează, sunt agenți cauzali ai unor pagube economice, precum şi agenți de transmitere la om şi animale, a unor boli infecțioase şi parazitare, cum ar fi febra recurenta, meningita, boala Lyme, tifosul exantematic, tuberculoza, ciuma, malaria, afecțiuni cutanate, dermatoze, iritații ale mucoaselor oculare , toxiinfecții alimentare, viroze, etc.

(4) Dezinsecția se realizează prin:

Factori care influențează dezinsecția:

1. Simultaneitatea tipurilor de dezinsecție

* pulverizarea şi tratamentul la sol sub forma de ceață, în parcuri, zone cu verdeața, pentru combaterea țânțarilor şi a muștelor adulte asigurând distrugerea lor imediată;
* tratamentul terestru şi larvicidarea terenurilor de propagare, de ex: terenuri mlăștinoase, lacuri, bălți, etc. pentru combaterea larvelor care asigura o protecție nai completă;
* dezinsecție biologică cu larvicide;

1. Eficiența desfășurării simultane a tratamentelor:

* tratamentul terestru prin combaterea directă a adulților şi larvelor de insecte în stadii tinere, realizează o eficiență a operațiunii de dezinsecție;
* tratamentul în subsoluri, casa scărilor şi poduri asigură confortul imediat;
* tratamentul prin mijloace aeriene asigură o eficiență sporită şi imediată a operațiunii de dezinsecție datorită cuprinderii în timp scurt a ariei de combatere.

(5) Activitățile se vor efectua cu respectarea Normelor de igienă şi a recomandărilor privind mediul de viață al populației aprobate prin Ordinul Ministrului Sănătății nr.119/2014 cu modificările şi completările ulterioare.

**Art. 15.** (1) În ceea ce privește frecvența, dezinsecția pentru combaterea țânțarilor se execută:

- lunar, în sezonul cald în perioada Mai-Septembrie, pentru spațiile deschise prevăzute în programul unitar de acțiune, prin aplicarea tratamentelor multiple pentru combaterea țânțarilor adulți și a larvelor de țânțari;

- minimum 3 tratamente pe an și ori de câte ori este nevoie, corespunzător concentrației și tipului de substanțe insecticide ce urmează a fi utilizate în spațiile comune închise ale clădirilor, inclusiv subsoluri umede.

(2) Pentru combaterea altor vectori dezinsecția se execută:

- trimestrial și ori de câte ori este nevoie, în spațiile închise ale operatorilor economici cu profil nealimentar, instituțiilor publice şi spațiile comune închise ale clădirilor;

- lunar şi ori de câte ori este nevoie, în spatiile închise ale operatorilor economici cu profil alimentar şi ale unităților sanitare;

- numai la solicitarea persoanelor fizice din spațiile cu destinație de locuință.

(3) Tratamentele în zonele verzi de cartier, parcuri, cursuri de apă, rigole, puncte gospodărești, cimitire, stadioane, teren baze sportive, terenuri concesionate, închiriate, terenuri cu vegetație aferente străzilor, aliniamentelor stradale, trotuarelor, se efectuează de trei ori pe an.

(4) Tratamentele la clădirile de tip condominii, casa scării şi subsol și gospodăriile individuale (case), se vor efectua, utilizând aparatura de tratare cu ceață rece sau caldă şi ori de câte ori necesitatea o impune.

În cazul tratamentelor împotriva țânțarilor este obligatorie acțiunea atât împotriva larvelor, cât şi a adulților.

Activitatea de dezinsecție se efectuează în:

1. clădiri ale unităților sanitare de pe raza municipiului Sfântu Gheorghe;
2. clădiri ale instituțiilor publice, altele decât unitățile sanitare;
3. spații comune închise din clădirile de tip condominiu (casa scării, subsol și alte asemenea) ale persoanelor fizice și juridice, inclusiv asociații de proprietari/locatari;
4. spațiile deschise din domeniul public și privat a municipiului Sfântu Gheorghe, terenurile instituțiilor publice din subordine, parcuri, spații verzi, cimitire, piețe, târguri, alte asemenea;
5. spațiile deschise din proprietatea privată a persoanelor fizice şi juridice: terenuri ale operatorilor economici, terenuri ale persoanelor fizice şi asociațiilor de proprietari/locatari, terenuri ale instituțiilor publice, altele decât cele prevăzute la litera d);
6. căminele şi canalele aferente rețelelor edilitare: alimentare cu apă, canalizare, alimentare cu energie termică, telefonie, rețele subterane de fibră optică şi altele asemenea;
7. clădiri ale operatorilor economici, clădiri ale persoanelor fizice, inclusiv apartamente din imobile de tip condominiu;
8. subsoluri umede sau inundate;
9. depozite de deșeuri municipale, stații de compostare a deșeurilor biodegradabile, stații de transfer, stații de sortare și alte instalații de tratare/eliminare a deșeurilor;
10. alte obiective identificate ca reprezentând focare de infestare și care pot pune în pericol sănătatea oamenilor și a animalelor.

**Art. 16 Deratizare** (1) Activitatea de deratizare reprezintă un complex de măsuri aplicate permanent în scopul distrugerii rozătoarelor dăunătoare (șoareci, șobolani, etc), vectori de maladii transmisibile şi/sau generatoare de disconfort şi menținerea acestora la un nivel numeric redus, având un rol deosebit de important deoarece acestea constituie un permanent pericol de boli şi pierderi economice. Măsurile de combatere sunt:

Preventivă – profilactică – defensivă realizându-se prin:

- împiedicarea pătrunderii şi stabilirii rozătoarelor în obiective,

- îndepărtarea surselor de apă şi hrană pentru rozătoare.

(2) Frecvența serviciilor de deratizare se efectuează astfel:

1. pentru operatorii economici cu profil nealimentar şi asociațiile de proprietari/locatari, cel puțin o dată pe semestru și ori de câte ori este nevoie pentru stingerea unui focar;
2. pentru operatorii economici cu profil alimentar, cel puțin o dată pe trimestru și ori de câte ori este nevoie pentru stingerea unui focar, cu respectarea prevederilor legale referitoare la siguranța alimentului;
3. pentru spațiile deschise din domeniul public şi privat a Municipiului Sfântu Gheorghe, în conformitate cu programul unitar de acțiune, dar nu mai puțin de 3 tratamente pe an;
4. pentru persoanele fizice, la solicitarea acestora sau ori de câte ori este nevoie pentru stingerea unui focar.

(3) Deratizarea se efectuează la obiectivele în care :

1. este prevăzută operațiunea de dezinsecție;
2. este prevăzută operațiunea de dezinfecție, cu excepția mijloacelor de transport în comun;
3. sunt identificate focare de infestare sau condiții de dezvoltare a rozătoarelor în spațiile interioare sau exterioare ale persoanelor fizice sau juridice, care pun în pericol sănătatea oamenilor și a animalelor, inclusiv în zonele demolate și/sau nelocuite

**Art. 17**. **Dezinfecție** (1)Activitatea de dezinfecție este o metodă a igienei care constă în operațiuni de prevenire şi combatere a bolilor infecțioase şi parazitare la om şi animale, urmărindu-se eliminarea germenilor patogeni de pe suprafețele supuse acestor operațiuni. În dezinfecția chimică trebuie utilizate dezinfectante cu spectru de acțiune bactericidă (şi/sau tuberculocidă), virulicidă, fungicidă şi/sau sporicidă.

(2) Dezinfecția se aplică în cazurile în care curățenia nu elimină riscurile de răspândire a infecției, iar sterilizarea nu este necesară şi se efectuează în:

1. depozitele de deșeuri municipale, stații de compostare deșeuri biodegradabile, stații de transfer, stații de sortare și alte instalații de tratare/eliminare a deșeurilor de gunoi;
2. încăperile din cadrul condominiilor prevăzute cu tobogan, destinate colectării deșeurilor municipale;
3. spațiile special amenajate pentru colectarea deșeurilor menajere;
4. mijloace de transport în comun;
5. clădiri ale instituțiilor publice, ale operatorilor economici și ale persoanelor fizice;
6. locurile în care există focare declarate care pun în pericol sănătatea oamenilor și a animalelor.

(3) Dezinfecția se execută numai la solicitarea persoanelor fizice sau juridice.

**Art. 18.** Toate produsele folosite pentru efectuarea serviciilor de deratizare, dezinsecție şi dezinfecție trebuie să aibă Aviz Sanitar eliberat de Ministerul Sănătății, aflate în perioada de garanție, și să facă parte din categoria Xn sau Xi (grupele III sau IV de toxicitate).

**Art. 19.** (1) Persoanele fizice sau juridice deținătoare de spații construite, indiferent de destinație, curți şi/sau terenuri virane sau amenajate, unitățile de administrare a domeniului public, ocoalele silvice, instituțiile publice, precum şi unitățile care dețin terenuri şi construcții sunt obligate să asigure efectuarea operațiunilor periodice de dezinsecție și deratizare ori pentru stingerea unui focar, în spațiile deținute de acestea..

(2) Operațiunile de deratizare, dezinsecție şi dezinfecție la obiectivele din programul unitar de acțiune se prestează exclusiv de către operatorul licențiat de A.N.R.S.C. şi numai dacă i-a fost atribuită activitatea în gestiune delegată în condițiile legii.

(3) Persoanele fizice sau juridice, beneficiare ale serviciilor de deratizare, dezinsecție şi dezinsecție, au obligația să permită accesul operatorului în spațiile unde urmează să se realizeze serviciile şi să mențină salubre spațiile pe care le dețin, luând toate măsurile necesare de evacuare reziduurilor, de eliminare a apei stagnate, de remediere a defecțiunilor tehnice la instalațiile sanitare care provoacă inundarea sau stagnarea apei în subsoluri și/sau pe terenurile deținute.

**Art. 20.** Operatorul care prestează activitatea de deratizare, dezinsecție, dezinfecție are următoarele obligații:

1. înainte de începerea operațiunii de dezinsecție sau deratizare la obiectivele din programul unitar de acțiune, să notifice, în scris, autoritatea administrației publice locale și să aducă la cunoștința populației, prin mass-media, cu cel puțin 7 zile înainte, următoarele:

- tipul operațiunii ce urmează a se efectua;

- perioada efectuării tratamentelor;

- substanțele utilizate, gradul de toxicitate a acestora;

- măsurile de protecție ce trebuie luate în special cu referire la copii, bătrâni, bolnavi, albine, animale și păsări;

1. să stabilească, de comun acord cu persoanele fizice și juridice, data și ora începerii tratamentelor de dezinsecție, dezinfecție și deratizare în spațiile închise și pe suprafețele deținute de acestea și să comunice acestora gradul de toxicitate a substanțelor utilizate și râsurile de protecție ce trebuie luate;
2. înainte de începerea operațiunii de dezinsecție, dezinfecție și deratizare în spațiile închise ale operatorilor economici, instituțiilor publice, persoanelor fizice şi asociațiilor de proprietari/locatari și să informeze beneficiarul cu privire la substanțele utilizate şi măsurile de protecție ce trebuie luate și să stabilească, de comun acord cu acesta, data și intervalul orar de efectuare a tratamentelor;
3. să solicite la terminarea operațiunii confirmarea efectuării tratamentelor, prin încheierea unui document de lucru și a procesului verbal de recepție.

**Art. 21.** În cazul refuzului de a permite efectuarea serviciilor pe proprietatea utilizatorului, operatorul are obligația să anunțe autoritatea administrației publice locale pentru luarea măsurilor legale.

**Art. 22.** (1) În cazul în care, în urma unui tratament efectuat, se aduce o daună imediată, vizibilă, proprietății beneficiarului, acest fapt va fi menționat în documentul de lucru şi va fi comunicat în mod expres operatorului. Vor fi semnalate, de asemenea, toate aspectele ce sunt de natura să afecteze viața şi sănătatea oamenilor.

(2) Operatorul nu este exonerat de răspunderea privind prejudiciile cauzate sănătății oamenilor și viețuitoarelor, altele decât cele pentru care se aplică tratamentul, daca s-au utilizat substanțe periculoase pentru aceștia, dacă nu s-au luat măsurile necesare informării populației sau tratamentul este ineficient.

**CAPITOLUL III**. **DREPTURI ŞI OBLIGAŢII**

**Secțiunea 1 – Drepturile şi obligațiile operatorului de servicii de deratizare, dezinsecție, dezinfecție**

**Art. 23.** Operatorul de servicii va acționa pentru implicarea utilizatorilor şi transformarea treptată a acestora în “operatori activi de mediu” cel puțin la nivelul habitatului propriu.

**Art. 24.** Operatorul serviciului de deratizare, dezinsecție, dezinfecție are următoarele drepturi:

1. să încaseze contravaloarea serviciului prestat, conform tarifului aprobat pe baza ofertei financiare de Consiliul Local al municipiului Sfântu Gheorghe,
2. să aibă exclusivitatea prestării serviciului de deratizare, dezinsecție, dezinfecție pentru toți utilizatorii de pe raza municipiului Sfântu Gheorghe, pentru care are contract de prestări servicii care fac obiectul prezentului regulament .
3. să aplice la facturare tarifele aprobate de Consiliul Local al municipiului Sfântu Gheorghe pentru fiecare utilizator în parte şi pentru fiecare activitate în parte, pentru care are încheiat contract de prestări servicii.
4. să suspende sau să limiteze prestarea serviciului, fără plata vreunei penalizări, cu un preaviz de 5 zile lucrătoare, dacă sumele datorate nu au fost achitate în termen de 30 de zile de la emiterea facturii;
5. Să solicite recuperarea debitelor în instanță.

**Art. 25.** Operatorul serviciului de deratizare, dezinsecție, dezinfecție are următoarele obligații:

1. să asigure prestarea serviciului de deratizare, dezinsecție, dezinfecție, conform prevederilor contractuale şi cu respectarea prezentului regulament, a prescripțiilor, normelor şi normativelor în vigoare;
2. să plătească despăgubiri utilizatorilor pentru prejudiciilor provocate din culpa sa şi demonstrate;
3. să furnizeze autorității contractante, respectiv A.N.R.S.C , informațiile solicitate şi să asigure accesul la documentele şi documentațiile pe baza cărora prestează serviciul de deratizare, dezinsecție, dezinfecție în condițiile legii;
4. să dețină toate avizele, acordurile, autorizațiile şi licențele necesare prestării serviciilor de deratizare, dezinsecție, dezinfecție, prevăzute de legislația în vigoare;
5. să respecte angajamentele luate prin contractele de prestare a serviciilor de deratizare, dezinsecție, dezinfecție;
6. să țină la zi evidența tuturor utilizatorilor cu contracte de prestări servicii în vederea decontării prestației, pe baza tarifelor aprobate de Consiliul Local al municipiului Sfântu Gheorghe;
7. să respecte indicatorii de performanță stabiliți şi aprobați prin hotărâre a Consiliului Local şi precizați în prezentul regulament, să îmbunătățească în mod continuu calitatea serviciilor prestate;
8. să aplice metode performante de management, care să conducă la reducerea costurilor specifice de operare;
9. să asigure desfășurarea corespunzătoare a programelor de deratizare, dezinsecție, dezinfecție;
10. să factureze serviciile prestate în conformitate cu procedurile sau reglementările de facturare, la tarifele aprobate pentru fiecare activitate în parte;
11. operatorul va înregistra toate reclamațiile şi sesizările utilizatorilor într-un registru şi va lua toate măsurile de rezolvare care se impun. În registru se vor consemna numele, prenumele persoanei care a reclamat/sesizat şi a celei care a primit reclamația/sesizarea, adresa, data şi ora reclamației/sesizării, data şi ora rezolvării, numărul de ordine a reclamației/sesizării care va fi comunicat petentului. Operatorul are obligația să transmită autorității contractante reclamațiile, respectiv sesizările scrise, şi să răspundă în maxim 30 de zile de la înregistrarea acestora.

**Secțiunea a 2-a** – **Drepturile şi obligațiile utilizatorilor**

**Art. 26.** Utilizatorii au următoarele drepturi:

1. să utilizeze, liber şi fără discriminare serviciile de deratizare, dezinsecție, dezinfecție în condițiile prevăzute în contractul;
2. să solicite şi să primească, în condițiile legii şi ale contractelor de prestare, despăgubiri sau compensații pentru daunele provocate lor de către operatorii de servicii prin nerespectarea obligațiilor contractuale asumate ori prin prestarea unor servicii inferioare, calitativ şi cantitativ, parametrilor tehnici stabiliți prin contract sau prin normele tehnice in vigoare;
3. să sesizeze autoritatea administrației publice locale şi celor competente orice deficiențe constatate în sfera serviciilor de deratizare, dezinsecție, dezinfecție şi să facă propuneri vizând înlăturarea acestora, îmbunătățirea activității şi creșterea calității serviciului.
4. să primească şi să utilizeze informații privind serviciile de deratizare, dezinsecție, dezinfecție, despre deciziile luate în legătură cu acest serviciu de către autoritatea contractantă, ANRSC sau operator, după caz.
5. să li se presteze serviciile de deratizare, dezinsecție, dezinfecție în condițiile prezentului regulament, ale celorlalte acte normative în vigoare la nivelurile stabilite în contract;
6. să conteste facturile când constată încălcarea prevederilor contractuale;
7. să primească răspuns în maxim 30 de zile la reclamațiile/sesizările adresate operatorului sau autorității administrației publice locale cu privire la neîndeplinirea unor condiții contractuale;
8. Utilizatorilor le este garantat dreptul la accesul serviciilor de deratizare, dezinsecție, dezinfecție şi de utilizare a acestora.

**Art. 27.** Utilizatorii au următoarele obligații:

1. să respecte prevederile prezentului regulament;
2. să achite în termenele stabilite obligațiile de plată în conformitate cu prevederile contractelor de prestare a serviciilor care fac obiectul prezentului regulament, încheiate între utilizator și operator.
3. să aplice măsuri privind deratizarea şi dezinsecția, stabilite de autoritatea locală și de direcția de sănătate publică teritorială;
4. să asigure accesul operatorului de servicii de deratizare, dezinsecție, dezinfecție pentru care are contract de delegare a gestiunii serviciilor care fac obiectul prezentului regulament în municipiul Sfântu Gheorghe, în toate spațiile deținute de către utilizator;
5. să respecte normele de igienă și sănătate publică stabilite prin actele normative în vigoare;
6. să încheie contracte pentru prestarea unei activități a serviciului de salubrizare numai cu operatorul căruia autoritatea administrației publice locale i-a atribuit, în gestiune, activitatea respectivă.

**CAPITOLUL IV. DETERMINAREA CANTITĂŢILOR ŞI VOLUMULUI DE SERVICII PRESTATE**

**Art. 28.** Pentru serviciul de deratizare, dezinsecție, dezinfecție măsurarea cantităților se face în funcție de doza şi de rețeta substanțelor care se utiliza pe unitatea de suprafață sau de volum, recomandate de producător.

**CAPITOLUL V. INDICATORII DE PERFORMAȚĂ**

**Art. 29.** (1)Consiliul Local al municipiului Sfântu Gheorghe stabilește şi aprobă valorile indicatorilor de performanță ai serviciilor de DDD după dezbaterea publică a acestora.

(2) Indicatorii de performanță ai serviciilor de deratizare, dezinsecție, dezinfecție sunt parte integrantă a Caietului de sarcini.

(3) Autorităţile deliberative ale unităţilor administrativ - teritoriale, împreună cu primarii şi preşedinţii consiliilor judeţene, după caz, în calitate de autorităţi executive şi de semnatari ai contractelor de delegare a gestiunii, sunt responsabili de asigurarea serviciului de salubrizare a localităţilor şi urmăresc respectarea de către operator a indicatorilor de calitate a serviciului, a clauzelor contractuale şi a legislaţiei în vigoare referitoare la serviciul de salubrizare.

**Art. 30.** (1)Indicatorii de performanță stabilesc condițiile ce trebuie respectate de operatori pentru asigurarea serviciilor de DDD şi care fac obiectul contractului de delegare a gestiunii, în municipiul Sfântu Gheorghe.

(2) Indicatorii de performanță asigură condițiile pe care trebuie să le îndeplinească serviciul DDD, avându-se în vedere:

1. continuitatea din punct de vedere cantitativ şi calitativ;
2. prestarea serviciilor pentru toți utilizatorii din aria sa de responsabilitate;
3. adaptarea permanentă la cerințele utilizatorilor;
4. excluderea oricărei discriminări privind accesul la acest serviciu;
5. respectarea reglementărilor specifice din domeniul protecției mediului şi al sănătății populației;
6. implementarea unor sisteme de management al calității, mediului şi al sănătății şi securității muncii.

**Art. 31.** Indicatorii de performanță pentru serviciile de DDD se referă la următoarele activități:

1. contractarea serviciilor de deratizare, dezinsecție, dezinfecție
2. măsurarea, facturarea şi încasarea contravalorii serviciilor efectuate;
3. îndeplinirea prevederilor contractuale cu privire la calitatea serviciilor efectuate;
4. menținerea unor relații echitabile între operator şi utilizator prin rezolvarea rapidă subiectivă a problemelor, cu respectarea drepturilor şi obligațiilor care revin fiecărei pârți;
5. soluționarea în timp util a reclamațiilor referitoare la serviciile de deratizare, dezinsecție, dezinfecție;
6. prestarea de servicii conexe serviciilor de deratizare, dezinsecție, dezinfecție– informare, consultanță.

**Art. 32.** În vederea urmăririi respectării indicatorilor de performanță, operatorul trebuie să asigure:

1. gestiunea serviciilor de deratizare, dezinsecție, dezinfecție conform regulamentului de organizare şi funcționare a serviciului;
2. evidența clară şi corectă a utilizatorilor;
3. înregistrarea activităților privind măsurarea prestațiilor, facturarea şi încasarea contravalorii serviciilor efectuate;
4. înregistrarea reclamațiilor şi sesizărilor şi modul de soluționare a acestora;

**Art. 33.** În conformitate cu competențele şi atribuțiile legale care le revin, autoritatea administrației publice locale prin serviciul de specialitate din cadrul Primăriei municipiului Sfântu Gheorghe, precum şi reprezentanții ANRSC, au acces neîngrădit la informațiile necesare stabilirii:

- modului de aplicare a legislației şi a normelor emise de ANRSC;

- modului de respectare şi îndeplinire a obligațiilor contractuale asumate;

- calității şi eficienței serviciilor prestate la nivelul indicatorilor de performanță stabiliți în contratele directe;

- modului de administrare, exploatare, menținere în funcțiune, dezvoltare şi modernizare a întregii activități care face obiectul contractului de delegare a gestiunii;

- modului de formare şi stabilire a tarifelor pentru serviciile de deratizare, dezinsecție, dezinfecție;

- respectării parametrilor ceruți prin prescripțiile tehnice şi a normelor metodologice.

**CAPITOLUL VI. DISPOZIŢII TRANZITORII ŞI FINALE**

**Art. 34.** Prevederile prezentului regulament vor fi actualizate în funcție de modificările de natură tehnică, tehnologică şi legislativă în materie, prin hotărâre a Consiliului Local al municipiului Sfântu Gheorghe